b'\n_START_ARTICLE_\nSinonim (taksonomija)\n_START_PARAGRAPH_\nSinonim je v biolo\xc5\xa1ki taksonomiji formalno znanstveno ime za takson, ki ima dve ali ve\xc4\x8d takih imen. Po pravilih taksonomije se lahko za takson uporablja samo eno ime (na\xc4\x8delo homonimije), zato so vsa imena razen enega neveljavna. Natan\xc4\x8dni definiciji sinonima se malenkostno razlikujeta med botaniko in zoologijo, po pravilih, ki so zapisana v Mednarodnem kodeksu nomenklature za alge, glive in rastline ter Mednarodnem kodu zoolo\xc5\xa1ke nomenklature. V botaniki je sinonim ime, ki se razlikuje od formalno sprejetega, torej veljavno znanstveno ime ni sinonim, v zoologiji pa so sinonimi vsa imena za isti takson, vklju\xc4\x8dno z veljavnim._NEWLINE_Sinonimi lahko nastanejo na ve\xc4\x8d na\xc4\x8dinov. Nek takson je lahko opisan ve\xc4\x8dkrat lo\xc4\x8deno, v tem primeru obi\xc4\x8dajno velja, da je veljavno ime iz najzgodnej\xc5\xa1ega opisa, t. i.\xc2\xa0\xc2\xbbstarej\xc5\xa1i sinonim\xc2\xab. Ostali so neveljavni\xc2\xa0\xc2\xbbmlaj\xc5\xa1i sinonimi\xc2\xab. Drug na\xc4\x8din je prestavitev vrste v drug rod. Ker je polno znanstveno ime vrste sestavljeno iz rodovnega in vrstnega imena, se ob takem posegu rodovno ime spremeni, pri \xc4\x8demer staro postane neveljaven sinonim. Za primer, navadno smreko je Carl Linnaeus v opisu sprva uvrstil v rod borov (Pinus) in ji dal ime Pinus abies. Kasneje so jo botaniki skupaj z nekaterimi drugimi vrstami oddelili v rok smrek (Picea), torej je dobila novo ime Picea abies, staro pa je postalo sinonim.'